Veldbeheerbeginsels in die Karoo
Last update: August 16, 2011 08:43:59 AM
Volgehoue stabiele veeproduksie in die Karoo is afhanklik van volgehoue voerproduksie, wat ook weer afhanklik is van veld in 'n goeie toestand en gesonde veldbeheer, het dr. Louis du Pisani, assistentdirekteur: Weidingnavorsing by die Grootfontein Landbou-ontwikkellingsinstituut, gesê op die Forum vir die Ekologie van Ariede Streke wat op De Aar gehou is.
Die belangrikste veldbeheerbeginsels wat bydra tot 'n optimale veldtoestand, sluit die volgende in:
Veegetalle: Dit is belangrik om die produksie van veld met die getal diere wat daarop loop, te versoen. Elke boer moet weet wat die produksiepotensiaal van elke kamp op sy plaas is. Sodoende kan hy verseker dat die veld nie oorbenut word nie. Oor-optimisme ten opsigte van die produksiepotensiaal van veld is waarskynlik een van die enkel grootste redes waarom veld dikwels oorbenut word. Dr. Du Pisani het ook daarop gewys dat onderbenutting van veld dikwels net so nadelig as oorbenutting is.
Veesoorte: Dit is belangrik dat die veldsoorte wat op die plaas voorkom in ag geneem moet word ten opsigte van die tipe dier en veesoortkombinasies wat aangehou word. Wanneer hy met onaangepaste diere boer, probeer die bestuurder (boer) dikwels om die natuur tot voordeel van die dier te manipuleer soos met die verskaffing van addisionele energie in die vorm van sjokolademielies. Dis meer sinvol om diere aan te hou wat by die spesifieke omgewing aangepas is. Dit is ook belangrik om die korrekte kombinasie van veesoorte (soos beeste en skape), soos gedikteer deur die plantegroei, aan te hou. So word verseker dat die plantegroei egalig benut word.
Tipe beweiding: Dr. Du Pisani het data, wat tussen 1939 en 1972 op die plaas The Mills in die distrik Hanover ingesamel is, gebruik om aan te loon dat wisselbeweiding op lang termyn baie voordeliger as aanhoudende beweiding is. Wolproduksie was onder wisselbeweiding 20 % beter as onder aanhoudende beweiding. Daarmee saam is dit belangrik dat veld nie deurentyd tydens dieselfde seisoen bewei word nie. Data wat sedert 1934 op Grootfontein ingesamel word, het duidelik daarop gewys dat veld wat jaar na jaar in die somer of lente bewei word, aansienlik verswak het.
Selektiewe beweiding: Dr. Du Pisani het die boere daarop gewys dat die selektiewe weigewoonte van die dier nie noodwendig 'n negatiewe inwerking op veld het nie. Dit is egter belangrik om die redes vir skadelike selektiewe beweiding vroegtydig uit te skakel. Daar moet gewaak word teen te lang weiperiodes wat dikwels aanleiding gee tot skadelike tussen-spesieseleksie en die gevolglike uitsterf van smaaklike plante. Areaseleksie kan verminder word deur die skeiding van veldsoorte met behulp van draadheinings.
Dr. Du Pisani het gesê dat ten einde gesonde veldbestuur te kan toepas, is dit nodig om die weidingekosisteem te verstaan. Slegs dan is dit moontlik om veldbeheerbeginsels doeltreffend toe te pas. Aangesien die weidingekosisteem betreklik ingewikkeld is, verloor boere dikwels moed of motivering met veldbestuur. Gevolglik is verskeie veldbestuurstelsels wat op veldbeheerbeginsels gegrond is, in die Karoostreek ontwerp. Deur die toepassing van een van hierdie stelsels kan die boer verseker dat daar aan die beginsels van gesonde veldbeheer voldoen word.